SPRÁVA KOMISIE RADE A EURÓPSKEMU PARLAMENTU Prevádzka reaktora s vysokým tokom neutrónov v roku 2009 /* KOM/2011/0444 v konečnom znení */





SPRÁVA KOMISIE RADE A EURÓPSKEMU PARLAMENTU Prevádzka reaktora s vysokým tokom neutrónov v roku 2009 Rada prijala 25. mája 2009 trojročný doplnkový výskumný program (2009 – 2011), ktorý by malo uskutočňovať Spoločné výskumné centrum (JRC – Joint Research Centre) a ktorý sa týka prevádzky reaktora s vysokým tokom neutrónov (HFR – High Flux Reactor), ktorý sa nachádza v zariadení Inštitútu energetiky JRC v Pettene (Holandsko). V článku 4 tohto rozhodnutia Komisie sa ustanovuje, že Komisia bude každý rok informovať Európsky parlament a Radu prostredníctvom správy o vykonávaní doplnkového výskumného programu. Táto správa o prevádzke HFR v roku 2009 je prvou z troch ročných správ, ktoré sa budú vzťahovať na celý doplnkový výskumný program. Hlavné ciele programu sú tieto: 1. Zaistiť bezpečnú a spoľahlivú prevádzku HFR tak, aby sa zaručila dostupnosť toku neutrónov na pokusné účely. 2. Umožniť výskumným ústavom efektívne využívať HFR v širokej škále odborov: zlepšenie bezpečnosti existujúcich jadrových reaktorov, ochrana zdravia vrátane vývoja lekárskych izotopov na riešenie otázok lekárskeho výskumu, jadrová syntéza, základný výskum a odborná príprava a odpadové hospodárstvo vrátane možnosti študovať bezpečnosť správania sa jadrových palív pre novú generáciu reaktorových systémov. HFR je takisto zariadením odbornej prípravy pre doktorandov a držiteľov doktorátu a umožňuje im vykonávať výskumné činnosti prostredníctvom vnútroštátnych alebo európskych programov. Ciele týkajúce sa bezpečnej prevádzky a výskumu boli v roku 2009 splnené takto: 1. Bezpečná prevádzka HFR HFR prevádzkuje Skupina pre jadrový výskum a poradenstvo (NRG – Nuclear Research and consultancy Group). Prevádzkové povolenie jej udelil holandský vnútroštátny regulačný orgán KFD (Kernfysische Dienst). Pokiaľ ide o jadrové elektrárne, HFR podlieha 10-ročnému pravidelnému preskúmavaniu, ktoré sa vyžaduje v právnych predpisoch a ktoré vykonáva NRG. HFR bol v marci 2005 predmetom nezávislého preskúmania IAEA INSARR (Integrated Safety Assessment for Research Reactors – integrované posúdenie bezpečnosti výskumných reaktorov) a ďalšie sa plánuje na rok 2011. Prevádzka HFR sa bezpečne obnovila v roku 2009, a to na 248 dní. Dve obdobia v trvaní 42,6 dňa a 31,3 dňa sa využili na preventívnu, opravnú a poruchovú údržbu všetkých systémov, štruktúr a komponentov HFR s cieľom umožniť bezpečnú a spoľahlivú prevádzku HFR. Podľa Medzinárodnej stupnice jadrových udalostí (INES – International Nuclear Event Scale) nedošlo k žiadnemu incidentu. Počas roku 2009 sa uskutočnili dve zásielky vyhoreného paliva (spolu pre 66 komponentov) z HFR do holandského Ústredia pre rádioaktívny odpad. 2. Výskum a výroba izotopov 2.1 Výskum JRC aj naďalej spravovalo NeT – európsku sieť pre normalizáciu neutrónových techník na účely štrukturálnej integrity. Hlavné pokusné činnosti v rámci NeT sa týkali analýzy špecifických zvarov v plechoch a nosníkoch z nehrdzavejúcej ocele. Uskutočnili sa tieto prebiehajúce vedecké činnosti: - Meranie zvyškových napätí neutrónovou difrakciou - Pokusy s ožarovaním palív, najmä v rámci rámcových programov Euratomu - Výskum pri ožarovaní palív a konštrukčných materiálov pre reaktory (grafit a oceľ) - Pokusy s technológiami pre reaktory na jadrovú syntézu v súvislosti s postradiačnými skúškami s oceľami, zvarmi a degradáciou berýlia 2.2 Výroba izotopov V polovici mája 2009 prerušil svoju prevádzku kanadský reaktor NRU (výrobca lekárskych izotopov) a zostal odstavený po celý zvyšok roka 2009, čím spôsobil pretrvávajúci nedostatok lekárskych izotopov na celom svete. Prerušenie prevádzky HFR by malo podobné celosvetové dôsledky. HFR preto zvýšil svoju produkciu na 180 % svojej nominálnej úrovne, aby uspokojil 60 % celkového svetového dopytu po molybdéne-99. Vďaka zmene nastavenia výrobných zariadení a prevádzkových priorít sa pri výrobe vykonalo súbežne až 11 ožiarení Mo-99. HFR vyrobil dosť materiálu na to, aby sa vykonalo viac než 50 000 vyšetrení pacientov denne na celom svete. Toto množstvo predstavuje viac než polovicu z 10 miliónov lekárskych diagnóz určovaných každý rok v Európe. 3. Finančné príspevky na vykonávanie programu Komisia v roku 2009 získala 800 000 EUR z doplnkového programu ako príspevok do fondu na vyradenie z prevádzky. Z rozpočtu doplnkového programu sa uhradili aj ďalšie výdavky JRC (priame náklady na zamestnancov, podpora HFR, verejnoprospešné služby, hospodárenie s vyhoreným palivom). Tieto výsledky prevádzky HFR v roku 2009 sa uvádzajú podrobnejšie v sprievodnom pracovnom dokumente útvarov Komisie.